மகாசுந்தரி தேவி

மகாசுந்தரி தேவி (Mahasundari Devi) (15 ஏப்ரல் 1922-4 ஜூலை 2013) ஓர் இந்திய ஓவியர் ஆவார். இவர் மதுபானி ஓவியப் பாணியால் அறியப்படுகிறார். 1995 ஆம் ஆண்டில் மத்திய பிரதேச அரசு துளசி சம்மன் விருதை இவருக்கு வழங்கியது. 2011 ஆம் ஆண்டில் இந்திய அரசிடமிருந்து பத்மசிறீ விருதைப் பெற்றார்.

 வாழ்க்கை வரலாறு 
தேவி "எழுத்தறிவு இல்லாதவர்". ஆனால் தனது அத்தையிடம் மதுபானி கலை வடிவத்தை கற்றுக்கொள்ளத் தொடங்கினார். தனது 18 வயதில் பள்ளி ஆசிரியர் கிருஷ்ண குமார் தாஸ் என்பவரை மணந்தார்.

1961 ஆம் ஆண்டில், தேவி அந்த நேரத்தில் நடைமுறையில் இருந்த பர்தா முறையை விட்டு வெளியேறி ஒரு கலைஞராக தன்னை வெளிப்படுத்திக் கொண்டார். கைவினைப் பொருட்கள் மற்றும் கலைஞர்களின் வளர்ச்சி மற்றும் மேம்பாட்டிற்கு ஆதரவளித்த மிதிலா அஸ்தசில்ப கலாகர் அத்யோக்கி சமிதி என்ற அமைப்பை இவர் நிறுவினார். மிதிலா ஓவியத்தைத் தவிர, களிமண், காகிதத்தில் வரைதல், சுஜானி மற்றும் சிக்கி ஆகிய பாணிகளில் தேவி தனது நிபுணத்துவத்திற்காக அறியப்பட்டார். தேவி தனது கடைசி ஓவியத்தை 2011 இல் உருவாக்கினார்."Doyenne of Mithila painting Mahasundari Devi dies".  தேவி 4 ஜூலை 2013 அன்று ஒரு தனியார் மருத்துவமனையில் தனது 92 வயதில் இறந்தார். 

 அங்கீகாரம் 
1976 ஆம் ஆண்டில் ஒரு மைதிலிப் பெண்களின் போராட்டங்களை விளக்கியதற்காக பாரதிய நிருத்யா கலா மந்திர் நிறுவனத்திடமிருந்து தனது முதல் பாராட்டைப் பெற்றார். 1982 ஆம் ஆண்டில் இந்தியக் குடியரசுத் தலைவர் நீலம் சஞ்சீவ ரெட்டியிடமிருந்து தேசிய விருதைப் பெற்றார். 1995 ஆம் ஆண்டில் மத்தியப் பிரதேச அரசால் துளசி சம்மன் விருதும், 2007 ஆம் ஆண்டில் சில்ப் குரு விருதும் இவருக்கு வழங்கப்பட்டது."Straight from the art".  கலைத் துறையில் இவரது பங்களிப்புகளுக்காக 2011 ஆம் ஆண்டில் இந்திய அரசிடமிருந்து பத்மஸ்ரீ விருதைப் பெற்றார்.

 தனிப்பட்ட வாழ்க்கை 
பீகாரின் மதுபானியில் அமைந்துள்ள இரந்தி என்ற கிராமத்தில் தேவி வசித்து வந்தார். இவரது மருமகள் பிபா தாஸும் மதுபானி ஓவியர் ஆவார். அதே போல் ஓவியர் கர்ப்பூரி தேவி இவரது மைத்துனி ஆவார். இவருக்கு இரண்டு மகள்கள் மற்றும் மூன்று மகன்கள் இருந்தனர்.

 மேற்கோள்கள் 

பகுப்பு:பத்மசிறீ விருது பெற்ற கலைத் துறையினர்
பகுப்பு:2013 இறப்புகள்
பகுப்பு:1922 பிறப்புகள்